U-I-238/98
Natisni
Opravilna št.:
U-I-238/98
Datum odločitve:
16. 5. 2002
Objavljeno:
OdlUS XI, 81
ECLI:
ECLI:SI:USRS:2002:U.I.238.98
Akt:
Zakon o policiji (Uradni list RS, št. 49/98 in 66/98) (ZPol), 49. čl.
Izrek:
Pobuda za začetek postopka za oceno ustavnosti 49. člena Zakona o policiji (Uradni list RS, št. 49/98 in 66/98) se zavrže.
Evidenčni stavek:
Politične stranke imajo pravni interes le za izpodbijanje predpisov, ki neposredno posegajo v njihove pravice pravne interese ali pravni položaj. Z zatrjevanjem splošnega interesa, da morajo biti zakoni v skladu z Ustavo, politične organizacije ne izkazujejo pravnega interesa za vložitev pobude.
Pobudnik ni izkazal, da bi izpodbijani predpis posegal v njegove pravice, pravne interese ali pravni položaj.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Nacional-socialna zveza Slovenije in Matjaž Gerlanc, Velenje
Datum vloge:
19. 6. 1998
Vrsta odločitve:
sklep
Vrsta rešitve:
zavrženje
Dokument:
US21440
Dokument v PDF obliki:
U-I-238-98.pdf
114 KB
Prenesite datoteko
U-I-238/98
16. 5. 2002
S K L E P
Ustavno sodišče je v postopku za preizkus pobude Nacional- socialne zveze Slovenije in Matjaža Gerlanca iz Velenja na seji dne 16. maja 2002
sklenilo:
Pobuda za začetek postopka za oceno ustavnosti 49. člena Zakona o policiji (Uradni list RS, št. 49/98 in 66/98) se zavrže.
Obrazložitev
1. Pobudnika izpodbijata določbo 49. člena Zakona o policiji (v nadaljevanju ZPol), ki ureja pooblastila policije za uporabo določenih ukrepov v zvezi z odkrivanjem kaznivih dejanj. Po njunem mnenju ni v skladu z načeli pravne države iz 2. člena Ustave, da posebne metode in sredstva lahko odreja generalni direktor policije. Za odreditev posegov v človekove pravice in svoboščine bi moralo biti v demokratični državi pristojno le sodišče. Pobudnika navajata tudi, da ZPol dovoljuje policijski pripor brez sklepa sodišča, kar naj bi bilo v nasprotju z 20. členom Ustave.
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Svoj pravni interes izkaže pobudnik tako, da v pobudi navede dejstva in okoliščine, ki kažejo na obstoj njegovega pravnega interesa.
3. Pobudnik Matjaž Gerlanc navaja, da je bil v letu 1997 in v obdobju od meseca marca do maja 1998 žrtev posebnih policijskih metod in protipravnega pridržanja brez kakršnegakoli sklepa sodišča, teh navedb pa z ničimer ne izkaže. Poleg tega je ZPol stopil v veljavo dne 18. 7. 1998, zatrjevani poseg v pobudnikove pravice pa naj bi se zgodil že pred tem. Glede na navedeno ne izkazuje pravnega interesa za vložitev pobude.
4.Tudi Nacional-socialni zvezi Slovenije ni mogoče priznati pravnega interesa za izpodbijanje določb ZPol. Ustavno sodišče je že večkrat odločilo in obrazložilo, da imajo politične stranke pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Z zatrjevanjem splošnega interesa, da morajo biti zakoni v skladu z Ustavo, politične organizacije ne izkazujejo pravnega interesa za vložitev pobude. Zato je bilo treba pobudo zavreči.
5. Ustavno sodišče je sprejelo ta sklep na podlagi 25. člena ZUstS v sestavi: namestnik predsednice dr. Janez Čebulj ter sodnici in sodniki Lojze Janko, Milojka Modrijan, dr. Mirjam Škrk, Franc Testen in dr. Lojze Ude. Sklep je sprejelo soglasno.
Namestnik predsednice
dr. Janez Čebulj